MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om ændring af Rådets direktiv 85/611/EØF om samordning af love og administrative bestemmelser om visse institutter for kollektiv investering i værdipapirer (investeringsinstitutter) med henblik på en regulering af administrationsselskaber og forenklede prospekter

1998/0242 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om ændring af Rådets direktiv 85/611/EØF om samordning af love og administrative bestemmelser om visse institutter for kollektiv investering i værdipapirer (investeringsinstitutter) med henblik på en regulering af administrationsselskaber og forenklede prospekter

1. BAGGRUND

-Kommissionen forelagde den 17. juli 1998 et forslag til direktiv om ændring af direktiv 85/611/EØF [1] om samordning af love og administrative bestemmelser om visse institutter for kollektiv investering i værdipapirer (investeringsinstitutter) med henblik på en regulering af administrationsselskaber og forenklede prospekter [2]

[1] EFT L 375 af 31.12.1985, s. 3. Direktivet senest ændret ved direktiv 2000/64/EF (EFT L 290 af 17.11.2000, s. 27).

[2] KOM(1998) 451 endelig, EFT C 272 af 01.09.1998, s. 7.

-Det Økonomiske og Sociale Udvalg afgav sin udtalelse på sit 361. plenarmøde den 24. og 25. februar 1999 [3]. På foranledning af Rådet afgav Den Europæiske Centralbank sin udtalelse den 16. marts 1999 [4].

[3] EFT C 116 af 28.04.1999, s. 1.

[4] EFT C 285 af 07.10.1999, s. 9.

-Europa-Parlamentet vedtog på sit plenarmøde den 17. februar 2000 en lovgivningsmæssig beslutning [5] med Europa-Parlamentets udtalelse om Kommissionens forslag.

[5] A5-25/00, PE 288.702., ordfører O. Schmidt.

-Kommissionen vedtog den 30. maj 2000 et ændret forslag [6] under hensyntagen til høringen af Europa-Parlamentet og Det Økonomiske og Sociale Udvalg.

[6] KOM(2000) 331 endelig, EFT C 311 E af 31.10.2000, s. 273.

-Rådet vedtog den 5. juni 2001 den fælles holdning [7], som denne meddelelse omhandler.

[7] EFT ... ... .....

2. FORSLAGETS FORMÅL

Forslagets overordnede formål er at styrke integrationen af det indre marked for investeringsinstitutter gennem følgende:

-en ajourføring af reglerne for administrationsselskaberne ved at sideordne dem med reglerne for andre udbydere af finansielle tjenesteydelser. Udbyderne i sektoren vil navnlig kunne få udstedt et europæisk pas, som i overensstemmelse med traktatens principper sætter dem i stand til at etablere filialer i de øvrige medlemsstater og udøve deres aktiviteter over alt i EU i henhold til princippet om fri udveksling af tjenesteydelser

-en revidering af de gældende begrænsninger, som forbyder administrationsselskaberne at udøve andre aktiviteter end forvaltning af investeringsfondes og investeringsselskabers aktiver (kollektiv porteføljeforvaltning). Selskaberne kan fremover udover kollektiv forvaltning også kunne tilbyde porteføljeforvaltning for enkeltkunder og nogle nærmere bestemte accessoriske tjenesteydelser, der er forbundet med den primære virksomhed

-nærmere fastlæggelse af de funktioner, der indgår i kollektiv porteføljeforvaltning, og på hvilke vilkår udøvelsen af disse funktioner kan delegeres til tredjemand

-modernisering af oplysningsdokumenterne til investorerne Med forslaget indføres således forenklede prospekter.

3. BEMÆRKNINGER OM DEN FÆLLES HOLDNING

3.1. Generelle bemærkninger

3.1.1. Rådets fælles holdning fastholder først og fremmest de væsentligste aspekter ved Kommissionens ændrede forslag, dvs. dels opretholdes principperne og reglerne for kriterierne for adgang til erhvervet og betingelserne for administrationsselskabernes udøvelse, dels fastholdes ønsket om en maksimal harmonisering, som ligger til grund for indførelsen af det forenklede prospekt som den eneste kommercielle dokumentation forud for kontraktindgåelsen, der kan kræves i værtslandet.

3.1.2. Den fælles holdning er udformet under hensyntagen til de vigtigste af Europa-Parlamentets foreslåede ændringer, som var inspirationsgrundlag for Kommissionens ændrede forslag. Dette gælder f.eks. princippet om, at administrationsselskabernes kapitalgrundlag skal stå i forhold til mængden af de aktiver, der administreres.

3.1.3 Ydermere er det ændrede forslag blevet betydeligt suppleret i den fælles holdning gennem tilføjelsen af nye bestemmelser, navnlig vedrørende reglerne for god forretningsskik for administrationsselskaberne samt alle bestemmelserne vedrørende de såkaldte "selvforvaltende" investeringsselskaber - dvs. investeringsselskaber, der ikke har udpeget et administrationsselskab.

3.1.4. De vigtigste ændringer i Rådets fælles holdning i forhold til Kommissionens ændrede forslag kommenteres nærmere i det følgende. Desuden indeholder bilaget til nærværende et oversigtstabel over opfølgningen på Europa-Parlamentets ændringsforslag, dels i det ændrede forslag, dels i teksten til den fælles holdning. Samme oversigtstabel indeholder også de ændringer, som Kommissionen og Rådet har foretaget udover ændringsforslagene.

3.2. De vigtigste af Europa-Parlamentets ændringsforslag, som indgår i den fælles holdning

3.2.1. Betragtninger [8]

[8] For en analytisk fremstilling af de foretagne ændringer henvises til tabellen i bilaget.

3.2.1.1 Generelle bemærkninger:

Præamblen er genstand for et enkelt ændringsforslag fra Europa-Parlamentet, og dette er i alt væsentlighed medtaget i Kommissionens ændrede forslag og i den fælles holdning. De øvrige ændringer, og navnlig tilføjelsen af tre betragtninger og fjernelsen af en fjerde, afspejler en udbygning af teksten som følge af den fælles holdning.

3.2.1.2 Ændrede eller tilføjede betragtninger:

Europa-Parlamentets ændringsforslag 22 om princippet om en kodificering af fællesskabsretten vedrørende investeringsinstitutter accepteres af Kommissionen. Det ændrede forslag indeholder en lettere omformulering for at opretholde Kommissionens initiativbeføjelse, og denne er fastholdt i den fælles holdning.

De vigtigste øvrige ændringer vedrører først og fremmest punktvise forbedringer i det ændrede forslag af formuleringerne af betragtning 4 (intern kontrol i administrationsselskabet) og betragtning 8 (om forebyggelse af tilsynsarbitrage ved godkendelsen af et investeringsinstitut) og, i den fælles holdning, til formuleringen af betragtning 6 (europæisk pas for udelukkende de gennem direktivet harmoniserede investeringsselskaber), betragtning 11 (minimal harmonisering af det fuldstændige prospekt) og betragtning 16 (behov for minimal harmonisering som begrundelse for direktivet).

Dernæst afspejler tre nye ændringsforslag de ændringer, der er foretaget i den dispositive del i artikel 5 og det nye afsnit IV (forpligtelser med hensyn til administrationsselskaber): det drejer sig henholdsvis om betragtning 5 (administrationsselskabers egenkapital), 13 (startkapital for selvforvaltende investeringsselskaber) og 14 (direkte eller indirekte anvendelse af reglerne for delegation og god forretningsskik på investeringsselskaberne).

3.2.1.3 Udgåede betragtninger i forhold til det ændrede forslag:

Betragtning 7 er fjernet fra præamblen, idet den forholdt direktivet til opbygningen af det indre marked for kollektiv forvaltning, men dette blev anset for overflødigt, da alle implicerede parter nu synes at have erkendt betydningen af direktivets ikrafttræden.

3.2.2 Den dispositive del

3.2.2.1 Ændringer, som Kommissionen har kunnet acceptere:

Af Europa-Parlamentets tolv ændringsforslag til den dispositive del kunne ni accepteres direkte af Kommissionen allerede ved førstebehandlingen.

En første gruppe på tre ændringsforslag (23, 24 og 41/Rev) omhandler henholdsvis definitionen på administrationsselskaber (eller nærmere det aktivitetsområde, der udstedes godkendelse til), forebyggelse af tilsynsarbitrage i godkendelsesproceduren samt betingelserne for denne (navnlig krav til egenkapital). Med hensyn til den definition, der er indeholdt i artikel 1a, nr. 2, er der i den fælles holdning valgt en mere enkel formulering, men det væsentlige fastholdes (angivelse af opgaver i forbindelse med kollektiv forvaltning som opstillet i bilag II). Med hensyn til tilsynsarbitrage viste det sig uhensigtsmæssigt, at gentage ordlyden fra begyndelsen af betragtning 8 i artikel 5, stk. 5. Ændringsforslag 24 er således medtaget ved at indføje en væsentlig praktisk bestemmelse, hvis princip endvidere indgår i slutningen af betragtning 8, nemlig at godkendelsen skal stadfæste en retslig garanti for en mulig markedsføring af andele i et investeringsinstitut i samtlige medlemsstater, herunder den medlemsstat, hvor godkendelsen er udstedt. Denne bestemmelse er endvidere meget passende placeret som en fælles faktor i artikel 4, stk. 3a, i den fælles holdning, dvs. tillige omfattende selvforvaltende investeringsselskaber, som ikke er berørt af godkendelsen af et administrationsselskab. Krav til egenkapital og andre kriterier fastlagt i artikel 5a analyseres nærmere i det følgende.

Ændringsforslag 25 og 27 vedrører tilsynsregler for administrationsselskaber for henholdsvis intern arbejdstilrettelæggelse (sporing af transaktioner) og eksternalisering, ved delegationsaftale, af visse funktioner. Det ændrede forslag havde i artikel 5f, stk. 1, medtaget ordlyden i ændringsforslag 25, dog med en præcisering, der afgrænser administrationsselskabets registreringspligt. Denne nuancering er fjernet, og administrationsselskabets forpligtelser er udvidet i denne bestemmelse, som således er blevet mere fuldstændig for så vidt angår forsigtighedsforpligtelserne med hensyn til opfølgning på transaktioner. For så vidt angår delegation er logikken bag ændringsforslag 27 delvis medtaget i det ændrede forslag og den fælles holdning, dog skal de kompetente myndigheder ikke mere på ensartet vis godkende hvert eneste delegationsmandat. Mere generelt redegøres der også samlet i det følgende for de regler, der er indeholdt i artikel 5g.

Et sjette ændringsforslag (28) vedrørte et punkt i den administrative anmeldelsesprocedure over for værtslandet, som er en forudsætning for, at administrationsselskabet kan etablere en filial i denne medlemsstat (artikel 6a, stk. 4). Europa-Parlamentets præcisering er medtaget i fuld udstrækning i det ændrede forslag og i den fælles holdning.

Endelig er andre ændringsforslag (29, 30 og 32) vedrørende investoroplysning accepteret af Kommissionen. De pågældende bestemmelser er indføjet i artikel 28 (for det fuldstændige prospekt) og i bilag I (skema for det forenklede prospekt) - se tabellen i bilaget.

3.2.2.2 Ændringsforslag, der ikke har kunnet accepteres som sådan af Kommissionen:

Ved førstebehandlingen blev tre ændringsforslag (35, 26 og 31) erklæret uacceptable som sådan for Kommissionen, som så bort fra disse ved udarbejdelsen af det ændrede forslag, ligesom de heller ikke indgår i den fælles holdning.

Det første ændringsforslag (35) vedrørende artikel 5a, stk. 3, blev fuldstændigt forkastet af såvel Kommissionen som Rådet, idet forslaget til direktiv ikke sigter på at gennemføre en maksimal harmonisering af betingelserne og procedurerne for godkendelse i medlemsstaterne.

Det andet ændringsforslag (26) vedrørende artikel 5f, stk. 2, gav berørte medlemsstater skønsbeføjelse til eventuelt at give de pågældende administrationsselskaber mulighed for, om end underlagt visse regler, af fravige de krav og forbud, der er fastlagt i samme bestemmelse. Kommissionen fandt denne mulighed for fravigelse uhensigtsmæssig og medtog den således ikke i det ændrede forslag. Den fælles holdning antager samme synspunkt, dog således at de strenge krav er slækket en smule ved fjernelsen af et af forbudene, tidligere i andet led, hvorefter der ikke kunne ydes individuel porteføljeforvaltning over for depositaren. Kommissionen finder, at ordlyden i den fælles holdning er acceptabel, på grundlag af følgende betragtninger.

Det kom under forhandlingerne i Rådet frem, at spørgsmålet om modernisering af bestemmelserne, som direkte vedrører depositaren, snarere fordrer en overordnet tilgang uden sigte på de enkelte bestemmelser. Kommissionen vil udarbejde en særlig rapport herom på Rådets foranledning [9].

[9] "Rådet opfordrer Kommissionen til inden et år efter dette direktivs ikrafttræden at aflægge rapport om reglerne for depositarer i henhold til direktiv 85/611/EØF og om behovet for at ændre disse regler, eventuelt ledsaget af et forslag til revision", erklæring til optagelse i Rådets mødeprotokol, midlertidig reference: Rådsdokument 9006/01 ADD 1.

Et tredje ændringsforslag (31) blev forkastet, da det ikke syntes tilstrækkeligt målrettet, dvs. at formålet i artikel 29, som omhandler dokumentation til investorer eller deltagere i investeringsinstitutter, var at gennemføre reglerne for god forretningsskik og investoroplysning om garantiordninger, henholdsvis fra artikel 11 og 12 i investeringsservicedirektivet (ISD [10]). Allerede Kommissionens oprindelige forslag henviste imidlertid i artikel 5, stk. 4, til artikel 11 og 12 , stk. 1, i ISD [11], for at dække aktiviteter som individuel porteføljeforvaltning og accessoriske tjenesteydelser, som administrationsselskabet eventuelt måtte yde (artikel 5, stk. 3, i forslaget). Det pågældende ændringsforslag ville således lade også kollektiv porteføljeforvaltning omfatte af henvisninger, der kun finder anvendelse på tilfælde, hvor administrationsselskabet yder samme type tjenesteydelse som et investeringsselskab. Der er således både i det ændrede forslag og i den fælles holdning set bort fra dette ændringsforslag.

[10] Rådets direktiv 93/22/EØF af 10. maj 1993 om investeringsservice i forbindelse med værdipapirer, EFT L 141 af 11.06.1993, s. 127. Direktiv senest ændret ved direktiv 2000/64/EF (EFT L 290 af 17.01.2000, s. 27).

[11] Henvisningen til denne sidstnævnte artikel i ISD blev siden hen erstattet af en mere aktuel bestemmelse, se tabel i bilaget.

3.2.2.3 Ændringer foretaget af Kommissionen og Rådet uafhængigt af Europa-Parlamentets ændringsforslag:

Først og fremmest har Kommissionen foretaget en række punktvise ændringer i sit ændrede forslag. De blev siden hen mere eller mindre fuldstændigt medtaget og suppleret i den fælles holdning, som endvidere fastlægger nye frister for direktivets gennemførelse (artikel 2 og 3 i den endelige ordlyd).

Blandt disse ændringer findes en ny rækkefølge i definitionerne i artikel 1a (se tabel i bilaget). Med udgangspunkt i samme bestræbelse på tydeliggørelse er der også foretaget præciseringer i artikel 5 (adgang til at optage virksomhed som administrationsselskab), stk. 2 (aktiviteter, der indgår i kollektiv porteføljeforvaltning), og stk. 3 (eventuelle yderligere aktiviteter som individuel forvaltning og accessoriske ydelser). Andre mindre ændringer er opstillet i tabellen i bilaget. Samlet mener Kommissionen, at de foretagne ændringer overordnet bidrager til en forbedring af ordlyden i forslaget til direktiv.

Der redegøres i det følgende for de væsentlige ændringer.

3.2.2.4 Kriterier for administrationsselskabers adgang til og ret til fortsat at udøve virksomhed: navnlig krav til egenkapital (artikel 5 a)

I det ændrede forslag og i den fælles holdning er i al væsentlighed medtaget logikken bag Europa-Parlamentets ændringsforslag 41/Rev, nemlig forhøjelsen af startkapitalen for administrationsselskaber, som først i det oprindelige forslag var fastsat til 50 000 EUR (svarende til det laveste niveau for startkapital for investeringsselskaber i henhold til direktiv 93/6/EØF [12] om kapitalgrundlag), kapitalgrundlagets tilpasning i forhold til mængden af de forvaltede midler og det loft for kapitalgrundlagskravet, der følger heraf. Der er dog også indført en række nye elementer.

[12] EFT C 141 af 11.06.1993, s. 1. Direktiv senest ændret ved Europa-Parlamentets og Rådets direktiv 98/33/EF (EFT L 204 af 27.01.1998, s. 29).

I det ændrede forslag fastholdes en klar skelnen mellem kollektiv og individuel porteføljeforvaltning, og der tages så vidt muligt udgangspunkt i de referencer, der er fastlagt i direktivet om kapitalgrundlag for at sikre ligebehandling mellem investeringsselskaberne (der som primær funktion har individuel porteføljeforvaltning). Kravet til mindstekapital er således sideløbende hævet til 125 000 EUR for hver af aktivitetsområderne, såvel kollektiv porteføljeforvaltning (primær aktivitet for administrationsselskaberne) og individuel porteføljeforvaltning (med mulighed for et mindre beløb i visse tilfælde).

For så vidt angår kollektiv porteføljeforvaltning var formålet med et kapitalkrav i forhold til mængden af de forvaltede aktiver delvis at ledsage den betydelige udvidelse af de omfattede investeringer, herunder afledte instrumenter, i det sideløbende ændrede forslag til direktiv [13] med hensyn til investeringsinstitutters investeringer. Kapitalkravet er baseret på en meget lav multiplikator for aktivernes værdi og sigter på ingen måde på at udgøre et "minimumssikkerhedsnet" for investorernes beskyttelse, som er illusorisk de forvaltede aktivers mængde og former taget i betragtning. Investorer i investeringsinstitutterne bærer selv markeds- og kreditrisikoen, som direkte overføres på investeringsinstituttets porteføljeværdi og dermed på deres andele af investeringsfonde eller deres aktier i investeringsselskaber. Derimod bør administrationsselskabet bære den operationelle risiko ved forvaltningen af investeringsinstitutter og andre former for kollektive investeringsorganer, da dette omfatter dækning af f.eks. omkostningerne ved menneskelige fejl eller edb-fejl i behandlingen af transaktioner eller beregningen af afslutningsværdier, tvister med modparter, intern svig osv. Der er derfor behov for et minimum af egenkapital som "stødpude".

[13] KOM(1998) 449 endelig, EFT C 280 af 09.09.1998, s. 6.

Den fælles holdning er formuleret ud fra samme synspunkt. Den fælles holdning adskiller sig dog med hensyn til referenceværdierne, idet det yderligere krav til egenkapital først gælder over en tærskel på 250 mio. EUR under anvendelse af en multiplikator på 0,02% på værdien af de pågældende porteføljer. Disse er meget præcist defineret som investeringsinstitutter og andre institutter for kollektiv investering, som administrationsselskabet har det juridiske ansvar for, uden at forglemme ånden bag artikel 5g, stk. 2, som erindrer om, at dette juridiske ansvar ikke kan delegeres. Med andre ord medtages de aktiver, hvis forvaltning er blevet overdraget, og omvendt medtages overdragelsesmandater ikke. Kommissionen finder denne præcisering meget hensigtsmæssig.

Endvidere indfører den fælles holdning en supplerende faktor i kapitalkravsstrukturen, idet administrationsselskabet får mulighed for udtrykkeligt at overdrage en garantvirksomhed (et kreditinstitut eller et forsikringsselskab) ansvaret for at dække en del af den operationelle risiko ved den kollektive porteføljeforvaltning. Til gengæld for denne garanti kan nettokravet til yderligere egenkapital for administrationsselskabet nedsættes indtil halvdelen af det nominelle beløb. Denne bestemmelse skal kombineres med foregående afsnit, som fastsætter mindstetærsklen for egenkapitalen til det beløb, der er fastsat i bilag IV i direktivet om kapitalgrundlag (et fjerdedel af de årlige generalomkostninger).

Samlet synes strukturen i den fælles holdnings bestemmelser således mere kompleks, og indeholder også et element (den delvise garanti), som aldrig førhen har været anvendt i bestemmelser om de øvrige finansieringsinstitutter. Dette nye element bør testes over tid, hvorfor teksten til artikel 5a præciserer, at Kommissionen forelægger Europa-Parlamentet og Rådet en rapport om det således fastlagte kapitalkrav. Bestemmelsen ledsages af en bestemmelse om forslag til revision.

Blandt de øvrige ændringer af artikel 5a har den fælles holdning suppleret kravet til ledelsesmedlemmernes omdømme og kvalifikationer ved at indføre princippet om øjeblikkelig underretning af myndigheder i tilfælde af udskiftning.

3.2.2.5 Regler for administrationsselskabers udøvelse af virksomhed (artikel 5f, 5g og den nye artikel 5h)

For så vidt angår tilsynsreglerne (artikel 5f) for administrationsselskabernes kollektive forvaltning, er ændringerne som følge af Europa-Parlamentets ændringsforslag 25 allerede omtalt, nemlig styrkelsen af principperne om intern kontrol. Yderligere er der tilføjet et helt nyt punkt, litra b), i den fælles holdning om forebyggelse af interessekonflikter.

Artikel 5g om delegationsregler har også nydt godt af de forbedringer, der følger med ændringsforslag 27 i det ændrede forslag (med en anden ordlyd). De således stadfæstede grundprincipper forbliver, at en delegering, som de kompetente myndigheder er blevet behørigt underrettet om, navnlig ikke bør hindre udøvelsen af tilsyn, fratage administrationsselskabets ledelsesmedlemmers evne til at kontrollere eller tilbagekalde mandatet, eller foranledige interessekonflikter. Også med den fælles holdning indføres en række ændringer, som dog også er i overensstemmelse med disse principper. En af de største ændringer er, at teksten kort præciserer, at "den kompetente myndighed skal underrettes på en passende måde", idet det overlades til denne at fastlægge de nærmere bestemmelser herfor. Denne formulering synes mere fleksibel end formuleringen i det ændrede forslag. Kommissionen finder, at denne formulering af artiklen er tilfredsstillende og fuldstændig, herunder også den bestemmelse, der er tilføjet i stk. 2, i den fælles holdning, - som faktisk sammenskriver de fleste af de forudgående punkter, fordi den præciserer, at "administrationsselskabet ikke kan delegere så mange af sine opgaver, at det blot fungerer som et postkasseselskab". Dette billede afspejler faktisk en lignende bestemmelse i betragtning 12, som forbyder "tomme enheder".

Indførelsen af regler for god forretningsskik (ny artikel 5h) for kollektiv porteføljeforvaltning er en markant og hensigtsmæssig nyskabelse i den fælles holdning, og ligesom tilsynsreglerne for kollektiv porteføljeforvaltning fastlægges sådanne af hjemlandet, hvor administrationsselskabet har sit vedtægtsmæssige hjemsted. De således fastlagte principper, inspireret af investeringsservicedirektivet, vil derfor styrke rammerne for udnyttelsen af det europæiske pas, som administrationsselskabet får adgang til med dette direktiv, og altid under hjemlandets ansvar.

3.2.2.6 Forpligtelser med hensyn til investeringsselskaber, navnlig selvforvaltende investeringsselskaber (afdeling IV)

Afdeling IV blev ikke berørt af Europa-Parlamentets ændringsforslag og heller ikke af det ændrede forslag, idet artiklerne specifikt vedrørende investeringsselskaber bibeholdt den oprindelige formulering i direktiv 85/611/EØF. I artikel 12 i det gældende direktiv er det således fastlagt, at navnlig investeringsselskabet "skal råde over en tilstrækkelig stor indbetalt kapital til rent faktisk at kunne udøve sin virksomhed og opfylde sine forpligtelser".

Denne logik, som også i denne henseende ligger til grund for formuleringen af den fælles holdning, består i at sikre, at bestemmelserne for administrationsselskaber finder tilsvarende anvendelse på selvforvaltende investeringsselskaber under hensyntagen til førstnævnte særlige beskaffenhed, f.eks. vil et investeringsselskab ikke kunne forvalte aktiver på tredjemands regning. På samme vis tillader et investeringsselskabs variable kapital ikke, at logikken om yderligere egenkapital anvendes som for administrationsselskabets vedkommende.

Artikel 13a begrænser sig således til at fastsætte en startkapital på 300 000 EUR som kapitalkrav, idet de øvrige bestemmelser i artikel 5a ellers finder anvendelse så vidt muligt. På lignende vis medtages i artikel 13b reglerne om overdragelse af visse af det selvforvaltende investeringsselskabs funktioner samt reglerne for god forretningsskik for investeringsselskabet fra henholdsvis artikel 5g og 5h. Med hensyn til tilsynsregler ville en simpel henvisning til artikel 5f ikke være funktionel, idet den interne organisation i et administrationsselskab adskiller sig meget fra samme i et investeringsselskab, selv hvis det er selvforvaltende. Derfor synes artikel 13 også kortere, idet der kun er medtaget de bestemmelser, der faktisk kan finde anvendelse.

Samlet godkender Kommissionen de ændringer, der er foretaget herom i den fælles holdning, da de meget hensigtsmæssigt supplerer de eksisterende bestemmelser.

3.2.2.7 Visse bestemmelser om markedsføring og investoroplysning (artikel 28, 46 og 47 samt bilag I)

Opfølgningen på Europa-Parlamentets ændringsforslag 29 og 30 er allerede nævnt ovenfor, og de har gjort det muligt at præcisere de oplysninger, der er omhandlet i artikel 28 og i bilag I (indholdet i det forenklede prospekt) med henblik på investorens risikovurdering. Artiklen omhandler endvidere specifikt det forenklede prospekt (stk. 3). Det ændrede forslag tilføjer en væsentlig præcisering, som stadfæster prospektets enhedskarakter og urørlighed (bortset fra oversættelsesbehov), idet det forenklede prospekt er et udpræget markedsføringsværktøj og dermed udtryk for Kommissionens bestræbelser for at nå til en maksimal harmonisering. Den fælles holdning gentager den fulde ordlyd i Kommissionens formulering. Den fælles holdning udbygger endvidere de oplysninger, der er opstillet i bilag I.

For så vidt angår formaliteterne forud for markedsføringen i en anden medlemsstat, indføres der med den fælles holdning en punktvis ændring i artikel 46. I Kommissionen oprindelige forslag var fristen for de pågældende medlemsstaters myndigheders svar på en anmeldelse reduceret til en måned. Denne frist hæves i den fælles holdning igen til to måneder (som i det gældende direktiv).

Endelig indeholder den fælles holdning mere kortfattede sprogbestemmelser for de dokumenter, der udsendes i markedsføringslandet (artikel 47), samtidigt med at de kompetente myndigheder i den enkelte medlemsstat opretholder deres skønsbeføjelse.

4. KONKLUSIONER

Kommissionen finder for det første, at den fælles holdning fastholder de væsentligste elementer i Kommissionens forslag og i de af Europa-Parlamentets ændringsforslag, som Kommissionen har accepteret og integreret i det ændrede forslag. For det andet finder Kommissionen, at den fælles holdning indeholder nogle meget hensigtsmæssige tilføjelser med hensyn til indførelse af regler for god forretningsskik for administrationsselskabers kollektive porteføljeforvaltning (artikel 5h) og de nye bestemmelser for investeringsselskaber, herunder navnlig de selvforvaltende investeringsselskaber (artikel 13a til 13c). Samlet finder Kommissionen, at ændringerne af det ændrede forslag (i form at tilføjelser og udeladelser) som følge af den fælles holdning konsoliderer hele direktivets opbygning. Kommissionen kan således anbefale Europa-Parlamentet at acceptere nævnte fælles holdning.Udfærdiget i Bruxelles, den .[...]

På Kommissionens vegne

Formand

BILAG

Oversigtsbillede af ændringerne af Kommissionens oprindelige forslag: opfølgning på Europa-Parlamentets ændringsforslag og øvrige ændringer foretaget af Kommissionen og Rådet

N.B. rubrikker uden relevans fremstår i gråt.

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>